NORAKSTS

|  |  |
| --- | --- |
| 27.04.2023. | Nr.4/7 |

**PAR JELGAVAS VALSTPILSĒTAS PAŠVALDĪBAS IZŠĶIROŠĀS IETEKMES IZBEIGŠANU SIA “JELGAVAS KOMUNĀLIE PAKALPOJUMI”**

**Atklāti balsojot: PAR – 14** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, G.Kurlovičs, A.Rublis, A.Tomašūns), **PRET – nav**, **ATTURAS – 1** (A.Pagors),

2023. gada 12. aprīlī saņemta SIA “Jelgavas komunālie pakalpojumi” (reģ.Nr.43603022128, juridiskā adrese: Dobeles šoseja 34, Jelgava) vēstule Nr.01-08/01 “Par sabiedrības statūtiem” ar lūgumu izskatīt SIA “KULK” 2023. gada 11. aprīļa vēstulē
Nr.01-17/14 izteikto ierosinājumu aktualizēt un izteikt jaunā redakcijā SIA “Jelgavas komunālie pakalpojumi” statūtus.

SIA “Jelgavas komunālie pakalpojumi” (turpmāk - Kapitālsabiedrība) 51 % kapitāldaļu turētājs ir Jelgavas valstspilsētas pašvaldība (turpmāk - Pašvaldība), bet 49% - SIA “KULK”.

SIA “Jelgavas komunālie pakalpojumi” vispārējais stratēģiskais mērķis 2023. – 2027. gadam ir sadzīves atkritumu poligona “Brakšķi” apsaimniekošana un attīstīšana atbilstoši normatīvo aktu prasībām, nešķiroto atkritumu šķirošanas stacijas “Brakšķi” attīstīšana un uzlabošana.

Jelgavas valstspilsētas pašvaldības dome ar 2022. gada 22. decembra lēmumu Nr.18/10 “Pašvaldības līdzdalības izvērtējums SIA “Jelgavas komunālie pakalpojumi”” nolēma saglabāt Jelgavas valstspilsētas pašvaldības tiešo līdzdalību SIA “Jelgavas komunālie pakalpojumi” un turpināt kapitālsabiedrības darbību esošajā statusā, jo Kapitālsabiedrības darbības rezultātā tiek radīti tādi pakalpojumi, kas ir stratēģiski svarīgi pašvaldības administratīvās teritorijas attīstībai un tiek pārvaldīti tādi īpašumi, kas ir stratēģiski svarīgi pašvaldības administratīvās teritorijas attīstībai.

Saskaņā ar Konkurences likuma 1.panta otro daļu dalībniekam ir izšķiroša ietekme sabiedrībā, ja dalībniekam ir iespēja tieši vai netieši iecelt tādu tirgus dalībnieka pārraudzības institūcijas vai izpildinstitūcijas locekļu skaitu, kas izšķirošās ietekmes realizētājam nodrošina balsu vairākumu attiecīgajā institūcijā.

Komerclikuma 216.pants nosaka, ka dalībnieku lēmums ir pieņemts, ja par to nodotas vairāk par pusi no dalībnieku sapulcē pārstāvētajām balsīm, ja likumā vai statūtos nav noteikts lielāks balsu skaits.

SIA “Jelgavas komunālie pakalpojumi” piedalās Eiropas reģionālā attīstības fonda 13.1.3. specifiskā atbalsta mērķa „Atveseļošanas pasākumi vides un reģionālās attīstības jomā” 13.1.3.2. pasākumā „Atkritumu atkārtota izmantošana, pārstrāde un reģenerācija”, īstenojot projektu “Bioloģiski noārdāmo atkritumu pārstrādes iekārtas izveide Zemgales reģionālajā atkritumu poligonā “Brakšķi”” (turpmāk – Projekts). SIA “Jelgavas komunālie pakalpojumi” 2022. gada 11. oktobrī noslēdza līgumu ar SIA “Bildberg” par bioloģiski noārdāmo atkritumu pārstrādes iekārtu izbūvi. Lai nodrošinātu Projekta līdzfinansējumu, SIA “Jelgavas komunālie pakalpojumi” dalībnieki 2022. gada 16. novembra ārkārtas dalībnieku sapulcē (protokols Nr.38Ā) pieņēma lēmumu piekrist, ka SIA “Jelgavas komunālie pakalpojumi” ņem kredītu
8 595 600,00 *euro* apmērā valsts kasē vai kredītiestādē, un sniegt galvojumu proporcionāli dalībniekiem piederošajam pamatkapitāla apjomam sabiedrībā.

Izvērtējot SIA “KULK” iesniegtos priekšlikumus par SIA “Jelgavas komunālie pakalpojumi” statūtu grozījumiem, secināms, ka SIA “KULK” kā SIA “Jelgavas komunālie pakalpojumi” dalībnieks ar piedāvātajiem statūtu grozījumiem ierosina lēmumu, kas skar Kapitālsabiedrības valdes ievēlēšanu un atsaukšanu, pieņemt savstarpēji vienojoties.

Saskaņā ar Publiskas personas kapitāla daļu un kapitālsabiedrību pārvaldības likuma 5.panta pirmo daļu un Jelgavas pilsētas domes noteikumu “Pašvaldības kapitālsabiedrību un kapitālsabiedrību, kurās pašvaldībai pieder kapitāla daļas, pārvaldības kārtība” (apstiprināti ar Jelgavas pilsētas domes 2020. gada 19. novembra lēmumu Nr.18/4) 4.1.apakšpunktu, atbilstoši SIA “KULK” piedāvātajai statūtu jaunajai redakcijai (pielikumā),

**JELGAVAS VALSTSPILSĒTAS PAŠVALDĪBAS DOME NOLEMJ:**

Izbeigt Jelgavas valstspilsētas pašvaldības izšķirošo ietekmi SIA “Jelgavas komunālie pakalpojumi, ievēlot vai atsaucot valdes locekli.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 27. aprīlī